|  |  |
| --- | --- |
| Porteføljestyre for Samisk samfunn og kultur | |
| **Dato**  Monday 8. januar 2023  13.00-15.00 | **Sted**  Digitalt/Teams |

|  |  |
| --- | --- |
| **Til stede**  Observatør: | Lill Tove Fredriksen (leder) Oddmund Andersen Ulf Mörkenstam Anne Lene Turi Dimpas Astri Dankertsen Raimo Valle Morten Melgaard Stine Rybråten Fransisca K. **Herbst** Carl Johan-Markus Kuhmunen  Nancy Vibeke Olsen (KDD) |
| **Forfall** | Katri Somby (Observatør, Sametinget) |
| **Til stede fra Forskningsrådet** | Gunnlaug Daugstad Elisabeth Westphal Siv Haugan |

|  |  |
| --- | --- |
| Sak 1/24  **Vedtak:** | **Godkjenning av saksliste og habilitet**  Sakslisten er godkjent. Ingen inhabilitet. |
| Sak 2/24  **Vedtak:** | **Godkjenning av referat fra møtet 11.09.23**  Skrivefeil i navn. Referatet godkjennes etter oppdatering av disse endringene. |
| Sak 3/24 | **Orientering fra administrasjonen**  Orientering om nye porteføljestyrer En endringsprosess for porteføljestyrene er ferdigstilt og Forskningsrådet har fra 1. januar 2024, 11 porteføljestyrer. Porteføljestyret for Samisk samfunn og kultur fortsetter, mens ti nyopprettede porteføljestyrer starter opp fra 2024.  En del av disse har blitt slått sammen fra tidligere porteføljestyrer eller konstruert på andre måter.  Det er også opprettet et tverrgående styre for forskningssystemet som er satt sammen av ett medlem fra hvert av de andre styrene. Den 31. januar 2024 blir det avholdt et felles introduksjonsmøte for alle nye porteføljestyrer. Porteføljestyret for samisk samfunn og kultur er invitert til å delta digitalt på dette møtet.  Nytt navn på porteføljestyret Porteføljestyret for Samisk har endret navn til Porteføljestyret for Samisk samfunn og kultur. Foranledningen til navnebyttet har å gjøre med kommunikasjonsavdelingens innspill om at navnet skiller seg fra de øvrige porteføljestyrene i form. For SAMISK bokmål og nynorsk er den spesifikke betegnelsen adjektiv. Det ble derfor foreslått at det ville være bedre om det spesifikke hadde vært substantiv, eksempelvis porteføljestyret for samisk samfunn og kultur, da porteføljen omfatter både forskning om samiske forhold og interesser, og utviklingen av samers deltakelse i forskningssystemet. I forskning om "samisk samfunn og kultur" ligger også forskning om de næringsmessige og miljømessige forutsetningene for samisk forskning og kultur. Forslag til navn ble lagt frem under et konsultasjonsmøte med Sametinget som var fornøyd med at det i form ikke skilte seg fra de andre porteføljestyrene, og at det var i takt med grunnloven.  Ny strategi for Forskningsrådet Porteføljestyret for Samisk samfunn og kultur spilte inn til Forskningsrådets nye strategi i juni i fjor. Et nytt strategiutkast ble vedtatt 6/12 2023, og det er nå er det mulig å spille inn til dette. Frist 26. januar 2024. Utkastet ligger på Forskningsrådets nettsider under 'høringer'. |
| Sak 4/24    **Vedtak:** | **Om habilitetsvurdering og søknadsbehandling i Forskningsrådet**  Det ble på møtet den 11.09.23, under Eventuelt, diskutert enkelte aspekter ved Forskningsrådets søknadsbehandlingssystem og habilitetshåndtering. Det ble særlig fokusert på prosedyren rundt *en block*-vedtak for søknader med karakteren 4 og lavere, samt håndteringen av konkurranseinhabilitet. Det ble også stilt spørsmål ved om panelekspertene har nok kunnskap om samiske forhold.  På grunn av tidsmangel på forrige møte ble det besluttet at diskusjonen skulle tas opp som en egen sak på neste møte. Saken har blitt diskutert med juridisk team og deretter med leder for Porteføljestyret for Samisk samfunn og kultur.  ***Hovedmomenter:***  Søknadsbehandlingsprosedyre: Porteføljestyrene må vedta behandlingsprosedyre *før* de er kjent med søknadene og hvordan disse er vurdert av ekspertpanelene. Fordi forskerprosjekter, gjennom konkurranse om forskningsmidler, skal stimulere til forskning av høy kvalitet gjennom tildeling av midler til de beste søknadene, er karakteren 5 på alle kriterier en etablert grense. Man kan også sette en høyere relevansgrense dersom det kommer inn et stort antall søknader med karakteren 5 eller høyere i forhold til hva som kan finansieres.  En block-vedtak brukes for å samlet avslå søknader under et gitt karakternivå. I henhold til porteføljestyrets mandat om å fremme høy kvalitet I forskning, styrket konkurransekraft og innovasjonsevne, er det en etablert praksis å avslå søknader som har fått samlet karakter på vitenskapelig kvalitet på 4 og lavere en block.  Fageksperter: Fagekspertene som vurderer søknadene kan foreslås av søkerne selv, av administrasjonen, men også av porteføljestyret dersom det er ønskelig. Administrasjonen foretar en nøye vurdering av aktuelle paneleksperter ut ifra tema i utlysning, kompetanse og habilitet. Fagekspertenes navn og hvilket panel de har deltatt i blir offentliggjort av Forskningsrådet etter at søknadsbehandlingen er avsluttet.  Håndtering av habilitet: Det har vanligvis vært stor inhabilitet i de samiske programstyrene og porteføljestyrer. Forskningsrådet har klare saksbehandlingsregler når det gjelder vurdering av habilitet i hvert styremøte. Det ble på forrige møte stilt spørsmål ved håndteringen av konkurransehabilitet da denne fremstod som unødvendig streng. Konkurranseinhabilitet innebærer at når et medlem av et styrende organ er inhabilt til behandlingen av én eller flere søknader, er vedkommende også inhabil til å behandle søknader som står i, eller kan komme til å stå i, et direkte konkurranseforhold til denne/disse søknaden(e). Om det foreligger et slikt direkte konkurranseforhold blir bl.a. vurdert opp imot antallet søknader under utlysningen totalt og størrelsen på midlene som er stilt til disposisjon. En etablert praksis er at konkurranseinhabiliteten slår inn når antallet søknader er under 20. I 2022 ble det behandlet 6 søknader og i 2023 ble det behandlet 12 søknader. For at Forskningsrådet skal ha høy legitimitet og tillitt når det gjelder beslutninger om tildeling av forskningsmidler, er det viktig at habilitetsreglene håndheves.  ***Punkter som kom opp under diskusjonen:***  Det er viktig å ha fokus på de forhold og dokumenter som porteføljestyret selv kan påvirke. Det er viktig å tenke strategisk ved utvikling av investeringsplanen med tanke på prioriteringer og bruken virkemidler for å bygge opp de samiske forskningsmiljøene. Dette vil også være aktuelt ved en eventuell oppdatering av porteføljeplanen.  Porteføljestyret oppfatter at fagekspertene som blir benyttet til å vurdere samiske søknader har god kunnskap om samiske forhold, men mener det likevel er viktig å benytte muligheten til å foreslå fageksperter. Forslag til fageksperter gjøres på et generelt grunnlag, ikke til hver enkelt søknad.  Saken tas til orientering. Diskusjonen tas opp igjen på et senere møte i forbindelse med oppdatering av investeringsplanen. |
| Sak 5/24 | **Eventuelt**  Ingen saker |
| Sak 6/24  **Vedtak** | **Møter i porteføljestyret 2024**  Mars/april: Prosedyre for søknadsbehandling og investeringsplan August/september: Søknadsbehandling og investeringsplan. November/desember: Utlysning for 2025 og porteføljeanalyse.  Saken tas til orientering. Doodle vil bli sendt ut for å beramme møtedatoer. |
| Sak 7/24  **Vedtak** | **Godkjenning av vedtaksprotokoll**  Godkjennes. |